Apple hakee tavaramerkkiä slofie-sanalle – ei varsinaisesti keksinyt sitäkään itse | Mobiili.fi
Markus Lehtiniitty | Julkaistu 18.9.2019, klo 20:39
Yksi Applen uusien iPhone 11 -mallien uudistuksista on päivittynyt etukamera, jonka tarkkuus on noussut 12 megapikseliin ja joka tukee nyt myös hidastusvideokuvausta. Apple nimesi nämä videot slofieiksi.
Slofie-sana on yhdistelmä sanoista slo-mo (slow motion) ja selfie. Applen slofieissa tallentuu 120 ruutua sekunnissa eli toistettaessa ne hidastuvat nelinkertaisesti toiston pysyessä yhä sulavana 30 ruudun sekuntinopeudella, jopa 4K-tarkkuudella.
Apple on nyt hakenut Yhdysvalloissa tavaramerkkiä slofie-sanalle, kertoo The Verge -sivusto. Apple hakee tavaramerkkiä liittyen ladattavaan tietokone-ohjelmistoon, jota käytetään videoiden tallentamiseen. Tämä tarkoittaa, että Apple pyrkii nähtävästi tavaramerkillään estämään muita sovelluksia käyttämästä slofie-sanaa toiminnoissaan tai markkinoinnissaan.
Itse iPhone 11 -puhelinten käyttöliittymässä slofieta ei edes mainita, vaan Apple käyttää sanaa vain markkinoinnissaan verkkosivuillaan ja mainosvideoillaan.
Varsinaisesti Apple ei slofie-sanaa ole keksinyt, vaan ainakin muutamia videoita samalla ajatuksella ja sanan kera on ladattu verkkoon jo jopa vuosia sitten.
Nähtäväksi jää, onnistuuko Apple nyt omimaan slofie-sanan itselleen. Tällä kertaa Applea kuitenkaan tuskin haastetaan oikeuteen, kuten vuonna 2017, kun se otti käyttöön Animojin uusien animoitujen emojien yhteydessä.
iPhone 11 iPhone 11 Pro Slofie
Lue seuraavaksi: Call of Dutyn mobiiliversio sai julkaisupäivän